b'\n_START_ARTICLE_\nAmeri\xc5\xa1ki izob\xc4\x8denci\n_START_SECTION_\nVsebina\n_START_PARAGRAPH_\nMed ameri\xc5\xa1ko dr\xc5\xbeavljansko vojno padejo ju\xc5\xbenjaki v zasedo severnjakov. V brezizhodnem polo\xc5\xbeaju se izka\xc5\xbeeta ostrostrelec Frank James (igra ga Gabriel Macht) in podivjani Jesse James (igra ga Colin Farrell), ki uni\xc4\x8dita top in mitraljez severnjakov. Ju\xc5\xbenjaki se tako iz zasede izvle\xc4\x8dejo in bitko nato tudi dobijo. Po koncu boja izvejo, da je vojne konec in da se je general Lee pri Appomattoxu predal. Skupina, v kateri pomembno vlogo igra \xc5\xa1e Cole Younger (igra ga Scott Caan), se tako vrne domov k svojim dru\xc5\xbeinam, kmetovat in u\xc5\xbeivat \xc5\xbeivljenje. Ob vrnitvi v Missouri ugotovijo, da se je med njihovo odsotnostjo situacija korenito spremenila. Doma\xc4\x8de mesto so zasedli severnjaki, Jessejeva otro\xc5\xa1ka prijateljica Zee Mimms (igra jo Ali Larter) je odrasla v privla\xc4\x8dno mladenko in v njihovo doma\xc4\x8de okolje so se za\xc4\x8dele \xc5\xa1iriti \xc5\xbeeleznice._NEWLINE_Kmete z velikimi posestvi so vodilni pri \xc5\xbeelezni\xc5\xa1ki dru\xc5\xbebi silili k prodaji zemlji\xc5\xa1\xc4\x8d za \xc5\xbeeleznice. \xc4\x8ce kmetje zemlji\xc5\xa1\xc4\x8d niso \xc5\xbeeleli prodati ambicioznemu Thaddeusu Rainsu (igra ga Harris Yulin) in njegovemu varnostnemu svetovalcu Allanu Pinkertonu (igra ga Timothy Dalton), so jih z domov izgnali ali jih celo na planem ubili. Nekega dne potrkajo tudi na vrata dru\xc5\xbeine James, a se jim Frank, Jesse in njuna mama uprejo in zavrnejo. Ko kasneje potrkajo \xc5\xa1e na vrata dru\xc5\xbeine Younger, Cole Younger izgubi \xc5\xbeivce in ubije dva \xc5\xbeelezni\xc5\xa1ka delavca. Vojska se ga tako odlo\xc4\x8di obesiti (ker so \xc5\xbeeleznice uradno delale v imenu vlade), s \xc4\x8dimer se seveda ne strinjata njegova brata Bob (igra ga Will McCormack) in Jim (igra ga Gregory Smith). Brata Younger svoje mo\xc4\x8di zdru\xc5\xbeita z bratoma James, na pomo\xc4\x8d jim prisko\xc4\x8di tudi Zee. Na dan usmrtitve se tolpi uspe vtihotapiti med varnostno slu\xc5\xbebo. Cola z vislic re\xc5\xa1ijo, med umikom se iz o\xc4\x8di v o\xc4\x8di soo\xc4\x8dita Jesse in Pinkerton. Iz dvoboja oba odideta ranjena, Pinkerton v nogo, Jesse pa v ramo._NEWLINE_Jesse nekaj dni prebije na domu Mimmsovih, saj je Zeejin o\xc4\x8de zdravnik. Ko si opomore, se vrne domov k materi. Kmalu v soseski priredijo zabavo in ravno v \xc4\x8dasu zabave neznanci po\xc5\xbegejo dom Jamesovih ter ubijejo njuno mamo. Jesse in Frank se tako z mrtvo mamo v naro\xc4\x8dju odlo\xc4\x8dita za ma\xc5\xa1\xc4\x8devanje proti \xc5\xbeeleznicam, ki so stale za napadom. Namesto pobijanja \xc5\xbeelezni\xc5\xa1kih uslu\xc5\xbebencev se brata odlo\xc4\x8dita napadati finan\xc4\x8dne vire \xc5\xbeeleznic, tako da ob pomo\xc4\x8di bratov Younger pri\xc4\x8dneta ropati banke v sose\xc5\xa1\xc4\x8dini. Tolpa hitro postane slavna dale\xc4\x8d naokoli ter postane prepoznavna pod imenom James-Youngerjeva tolpa. Pinkerton na drugi strani ob vedno bolj razjarjenem Rainsu nikakor ne najde re\xc5\xa1itve za tolpo in od nadrejenega Rainsa zahteva ve\xc4\x8d \xc4\x8dasa za re\xc5\xa1itev situacije._NEWLINE_Na vrhuncu roparske dejavnosti pride do spora glede vodstva tolpe - Cole namre\xc4\x8d izrazi mnenje, da Jesse postaja prenapihnjen ob vsej svoji javni prepoznavnosti. Jesse se naposled umakne in privoli v izvr\xc5\xa1itev Colovega na\xc4\x8drta, ki mu \xc5\xbee s samega za\xc4\x8detka ni ugajal. Cole se je namre\xc4\x8d odlo\xc4\x8dil oropati dobro zalo\xc5\xbeeno banko, ki mu jo je preko \xc4\x8dasopisja pod nos pomolil prav Pinkerton. Med ropom se izka\xc5\xbee, da je imel Jesse prav. Ob praznih sefih se dru\xc5\xa1\xc4\x8dina znajde obkoljena z nad\xc5\xa1tevil\xc4\x8dnimi \xc4\x8detami \xc5\xbeelezni\xc4\x8darjev. V banki Cole, Frank in Jesse uspe\xc5\xa1no zdru\xc5\xbeijo mo\xc4\x8di, tako da se tolpa nekako le izvle\xc4\x8de. V zadnjem trenutku nato ustrelijo mladega Jima Youngerja, ki bratu Colu umre v naro\xc4\x8dju. Franka in Jesseja prizor predrami in odlo\xc4\x8dita se izstopiti, preden se \xc5\xa1e komu kaj zgodi. Jesse se tako vrne domov in za poroko zaprosi Zee._NEWLINE_Tolpa se brez bratov James ne znajde ve\xc4\x8d tako dobro in se znajde tudi v navzkri\xc5\xbeju z ljudmi, ki pogre\xc5\xa1ajo Jessejevo umirjeno osebnost in njegov prijazen pristop. Jesse se v tem \xc4\x8dasu z Zee odpravi na Florido, kjer se v navalu trenutnega navdiha tudi poro\xc4\x8dita. Med proslavljanjem trenutka se nato odpravita plavat na pla\xc5\xbeo, kjer jih presenetijo \xc4\x8dete \xc5\xbeelezni\xc4\x8darjev. Jesseja aretirajo in posadijo na vlak za Washington, kjer naj bi ga obesili. Vklenejo ga v enem od vagonov ter ob njega postavijo pet stra\xc5\xbearjev. Jesseju vseeno uspe pretentati enega od stra\xc5\xbearjev in mu nato spretno odvzame pi\xc5\xa1tolo. S pi\xc5\xa1tolo v roki mu ostali stra\xc5\xbearji ne morejo ni\xc4\x8d in brez te\xc5\xbeav jih onesposobi._NEWLINE_Iz vagona se nato odpravi na streho vlaka, na katerem izzove vsesplo\xc5\xa1ni strelski obra\xc4\x8dun. Vsem nasprotnikom se spretno izogne in na neki to\xc4\x8dki mu na pomo\xc4\x8d prisko\xc4\x8di tudi preostanek tolpe skupaj z Zee in Frankom. Proti koncu prizora se Jesse soo\xc4\x8di tako z Rainsom kot Pinkertonom, a se odlo\xc4\x8di oba pustiti \xc5\xbeiveti. Pinkerton Jesseju nato potiho pri\xc5\xa1epne, da se \xc5\xbeeleznica ne bo \xc5\xa1irila v Tennessee in da ga tam ne bo preganjal, ter da naj se zato odpravi tja, \xc4\x8de \xc5\xbeeli \xc5\xa1e kaj dolgo \xc5\xbeiveti. Jesse nasvet upo\xc5\xa1teva in z Zee odjezdi v Tennesseee, medtem ko preostala tolpa nadaljuje z ropanjem, odslej pod vodstvom Cola Youngerja in novim imenom - Youngerjeva tolpa.\n_START_SECTION_\nOdziv kritikov\n_START_PARAGRAPH_\nFilm je naletel na ve\xc4\x8dinsko negativne kritike. Mnoge ocene so se usmerile v \xc5\xa1ibko vez med krajem in \xc4\x8dasom dogajanja. Veliko kritikov je tudi izrazilo mnenje, da gre zgolj za kopijo \xc5\xbee videnega iz filma Mlade pi\xc5\xa1tole (1988).\n_START_SECTION_\nFinance\n_START_PARAGRAPH_\nFilm je v uvodnem vikendu z zaslu\xc5\xbeenih 4.855.475 $ na ameri\xc5\xa1ki lestvici zasedel 8. mesto. Skromen finan\xc4\x8dni uspeh se je nadaljeval tudi v prihajajo\xc4\x8dih tednih in mesecih, film je na koncu ob 30 milijonih dolarjev prora\xc4\x8duna in komaj nekaj ve\xc4\x8d kot 13 milijoni prihodkov zna\xc5\xa1el globoko v rde\xc4\x8dih \xc5\xa1tevilkah.'